钦定古今图书集成/明伦汇编/官常典/第174卷 > 《为萧拜相国齐公十郡九锡章》前人
## 钦定古今图书集成/明伦汇编/官常典/第174卷 > 《为萧拜相国齐公十郡九锡章》前人

殊命，宝典，郁降云天，采诏绮轩，光流城籞，震惊华礼，
神气交越。臣才谢深英，气惭远度，进寡兵车召陵之
盟，退靡朝歌河内之会，无束马山戎之绩，悬车流沙
之功，故望宠未安，践荣加惧，况纳陛朱户，事绝群班，
金玺绿绶，仪参鸿典，闻命屏营，以忧以坠，近申微款，
日月之鉴既阻，方惧难慊，兰芳之旨愈峻，遂致百辟
卿后，踟蹰于魏阙；銮辂旗旗，方幸于臣府。怅然遥虑，
将贻厚戾，文章徒单，迄无蠲省。而天威咫尺，丹怀罔
固，辄肃恭文物，翘拜荣礼，违距以深，追憎怵迫。德𬨎
宠盛，于斯为微，非臣鄙虚所能酬对。